กรุงไทยออกบัตรเดบิตใช้โดยสารรถไฟใต้ดิน
กรุงไทยจับมือบีเอ็มซีแอล ออกบัตร KTB-MRT แถมความคุ้มครองประกันอุบัติเหตุส่วนบุคคล
20 ส.ค. 2554

กรุงไทยจับมือบีเอ็มซีแอล ออกบัตร KTB-MRT แถมความคุ้มครองประกันอุบัติเหตุส่วนบุคคล 
นายอนุชิต อนุชิตานุกูล รองกรรมการผู้จัดการ สายงานธุรกรรมอิเล็กทรอนิกส์และบริการจัดการทางการเงิน ธนาคารกรุงไทย เปิดเผยว่า ธนาคารร่วมกับบริษัท รถไฟฟ้ากรุงเทพ (บีเอ็มซีแอล) ผู้ให้บริการรถไฟฟ้าเอ็มอาร์ที เปิดตัวบัตร KTB-MRT ที่รวมบัตรวีซ่าเดบิต และบัตรโดยสารรถไฟฟ้าเอ็มอาร์ทีไว้ในบัตรเดียวกัน
ทั้งนี้ ลูกค้าสามารถสมัครบัตรได้ที่ธนาคารกรุงไทยทุกสาขาใน กทม. โดยเปิดบัญชีออมทรัพย์ขั้นต่ำ 500 บาท หรือกระแสรายวันขั้นต่ำ 1 หมื่นบาท เสียค่าธรรมเนียมแรกเข้า 150 บาท และค่าธรรมเนียมรายปี 250 บาท 
หากสมัครใช้บริการภายในวันที่ 31 ส.ค.นี้ ธนาคารคิดค่าธรรมเนียมแรกเข้าเพียง 50 บาท พร้อมรับคูปองลุ้นรางวัลโครงการ KTB Thank You Festival “ลุ้นเบนซ์ ลุ้นทอง” อีกด้วย
นอกจากนี้ ธนาคารยังได้เพิ่มสิทธิประโยชน์ให้กับลูกค้าด้วยการคุ้มครองประกันอุบัติเหตุส่วนบุคคล วงเงิน 1 แสนบาท โดยบัตรมีอายุ 5 ปี
บัตรดังกล่าวเป็นบัตรโดยสารรถไฟฟ้าเอ็มอาร์ที ชนิดบัตรเติมเงิน ซึ่งถือเป็นบัตรโดยสารอัจฉริยะไร้สัมผัส ที่สามารถอ่านข้อมูลได้อย่างรวดเร็ว เพียงนำบัตรไปแสดงที่ประตูอัตโนมัติ ระบบจะหักมูลค่าการเดินทางตามระยะทาง โดยข้อมูลที่เป็นมูลค่าการเดินทางจะถูกจัดเก็บแยกออกจากบัญชีของลูกค้า และสามารถเติมมูลค่าการเดินทางในบัตร KTB-MRT ได้ที่ห้องออกบัตรโดยสาร ภายในสถานีรถไฟฟ้าเอ็มอาร์ทีได้ตามปกติ